《谷帘泉》
宋代·李纲

甘泉多自名山出，世品谷帘为第一。淄渑之水不易辨，臆说讵敢评得失。

庐山深处为谷帘，度岭穿云费时日。道人裹饭时一到，敲火烹茶资野逸。

坐令仆隶致瓶罂，是非诚否良难诘。世间知味定何人，食蔗多谓甜于蜜。

居然真伪相混殽，往往循名因去实。何似家山陆子泉，石缝迸出苍龙渊。

山中空洞乳满腹，一派下作梁溪源。清甘著舌久不散，持以瀹茗增芳妍。

华堂石甃与覆护，好事汲取肩相骈。有时置酒饮其上，醉涤肺腑尘烦蠲。

缄题寄远无伪者，贵贱均饮初不偏。彼如幽人在空谷，此若佳客临风前。

未须细较味优劣，且问所处谁为贤。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。